*Projekts*

LATVIJAS REPUBLIKAS MINISTRU KABINETS

2021.gada Noteikumi Nr.

Rīga (Prot. Nr. §)

**Bezpilota gaisa kuģu, bezpilota gaisa kuģu sistēmu ekspluatantu, tālvadības pilotu un gaisa kuģu modeļu klubu un apvienību reģistra noteikumi**

Izdoti saskaņā ar likuma "[Par aviāciju](https://likumi.lv/ta/id/57659-par-aviaciju)"

[117.5 pant](https://likumi.lv/ta/id/57659-par-aviaciju#p47)a trešo daļu

**I Vispārīgie jautājumi**

1. Noteikumi nosaka:

1.1. bezpilota gaisa kuģu, bezpilota gaisa kuģu sistēmu ekspluatantu, tālvadības pilotu un gaisa kuģu modeļu klubu un apvienību reģistra (turpmāk – reģistrs) izveidošanas, uzturēšanas, pieejamības, savietojamības un darbības kārtību;

1.2. kārtību, kādā atvērtās, specifiskās un sertificētās bezpilota gaisa kuģa kategorijas bezpilota gaisa kuģu sistēmu ekspluatanti, gaisa kuģu modeļu klubi vai apvienības sniedz un atjauno reģistrā ietverto informāciju;

1.3. kārtību, kādā tiek sniegta un uzturēta informācija par bezpilota gaisa kuģiem, kuri pakļauti sertificēšanai, un bezpilota gaisa kuģiem, kuri tiek izmantoti atvērtās un specifiskās kategorijas lidojumiem;

1.4. kārtību, kādā tiek veiktas izmaiņas reģistrā un atvērtās, specifiskās un sertificētās bezpilota gaisa kuģu kategorijas bezpilota gaisa kuģu sistēmu ekspluatanti, bezpilota gaisa kuģi, kuri pakļauti sertificēšanai, bezpilota gaisa kuģi, kuri tiek izmantoti atvērtās un specifiskās kategorijas lidojumiem, un gaisa kuģu modeļu klubi vai apvienības tiek izslēgti no reģistra.

2. Reģistrs ir valsts informācijas sistēma, kuras pārzinis ir valsts aģentūra “Civilās aviācijas aģentūra” (turpmāk – Civilās aviācijas aģentūra).

3. Par bezpilota gaisa kuģa sistēmas ekspluatantu ir tiesības reģistrēties fiziskai personai, kas ir sasniegusi 18 gadu vecumu.

4. Reģistrācija ir maksas pakalpojums, ja to paredz normatīvais akts par Civilās aviācijas aģentūras publisko maksas pakalpojumu cenrādi.

5. Bezpilota gaisa kuģa sistēmas ekspluatanta reģistrācija ir spēkā vienu gadu no reģistrēta bezpilota gaisa kuģa sistēmas ekspluatanta statusa iegūšanas brīža. Ar reģistrēta bezpilota gaisa kuģa sistēmas ekspluatanta statusa iegūšanas brīdi saprot apliecinājuma par reģistrā ģenerētā rēķina apmaksu saņemšanu un secīgu reģistrēta bezpilota gaisa kuģa sistēmas ekspluatanta statusa aktivizēšanu Civilās aviācijas aģentūrā attiecīgi:

5.1. no rēķinā norādītā datuma, ja rēķins apmaksāts pirms minētā datuma;

5.2. no apliecinājuma par rēķina apmaksu saņemšanas datuma, ja rēķinā norādītais datums ir pagājis.

6. Tiesības nereģistrēties reģistrā ir valsts institūcijām, kas veic valsts bezpilota gaisa kuģa lidojumus vai militārā bezpilota gaisa kuģa lidojumus.

7. Reģistrā ietverto informāciju var pieprasīt, iesniedzot attiecīgu iesniegumu Civilās aviācijas aģentūrā, kurā norāda:

7.1. informācijas pieprasītāja vārdu, uzvārdu un personas kodu (juridiskajai personai – nosaukumu un reģistrācijas numuru);

7.2. informācijas nepieciešamības pamatojumu un tās izmantošanas mērķi;

7.5. informācijas apjomu un izsniegšanas veidu.

**II Reģistrā iekļaujamā informācija**

8. Reģistrā apstrādā informāciju par:

8.1. bezpilota gaisa kuģu sistēmas ekspluatantiem, tajā skaitā - par saņemtajām ekspluatācijas atļaujām, apstiprinātajām deklarācijām un vieglo bezpilota gaisa kuģa sistēmas ekspluatanta sertifikātiem (LUC);

8.2. tālvadības pilotiem, tajā skaitā - par personu nokārtotajām teorētisko zināšanu un praktisko prasmju pārbaudēm;

8.3. bezpilota gaisa kuģiem, ar kuriem tiek veikti lidojumi atvērtajā un specifiskajā kategorijā;

8.4. bezpilota gaisa kuģiem, ar kuriem tiek veikti lidojumi sertificētajā kategorijā, saskaņā ar Komisijas 2019. gada 24. maija Īstenošanas regulas (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - Regula Nr.2019/947) 14.panta 3.punktu;

8.5. gaisa kuģu modeļu klubiem un apvienībām, tajā skaitā - par saņemtajām ekspluatācijas atļaujām.

9. Par bezpilota gaisa kuģu sistēmas ekspluatantu, papildus Regulas Nr.2019/947) 14.panta 2.punktā noteiktajam, reģistrā apstrādā šādu informāciju:

9.1. fiziskai personai – Latvijas Republikā piešķirto personas kodu. Personai, kurai personas kods nav piešķirts – dzimšanas datumu un ziņas par personu apliecinošu dokumentu (veids, numurs, izdošanas datums, derīguma termiņš, izdevējvalsts nosaukums);

9.2. fiziskai un juridiskai personai:

9.2.1. adresi (fiziskai personai – deklarētās dzīvesvietas adresi; juridiskām personām – juridisko adresi);

9.2.2. norīkoto tālvadības pilotu sarakstu, kas iekļauti reģistrā saskaņā ar šo noteikumu 11.punktu;

9.2.3. civiltiesiskās apdrošināšanas polises derīguma termiņu, ja apdrošināšanu paredz normatīvais akts par vispārējo civiltiesisko atbildību par zaudējumiem, kurus bezpilota gaisa kuģis varētu radīt trešajai personai.

10. Par reģistrā iekļauto bezpilota gaisa kuģa sistēmas ekspluatanta bezpilota gaisa kuģiem, ar kuriem tiek veikti lidojumi atvērtajā un specifiskajā kategorijā, reģistrā iekļauj, glabā un aktualizē šādu informāciju:

10.1. īpašnieks (fiziskai personai- visi vārdi, uzvārdi, Latvijas Republikā piešķirtais personas kods un dzimšanas datums; juridiskai personai – nosaukums un reģistrācijas numurs);

10.2. ražotājs;

10.3. modelis;

10.4. sērijas numurs;

10.5. tips;

10.6. masas kategorija;

10.7. elektroniskās identifikācijas iekārta;

10.8. citi tehniskie dati, kas nepieciešami bezpilota gaisa kuģa identificēšanai un tehnisko datu raksturojumam.

11. Par tālvadības pilotu (fizisku personu) reģistrā apstrādā šādu informāciju:

11.1. visus vārdus, uzvārdus;

11.2. Latvijas Republikā piešķirto personas kodu un dzimšanas datumu. Personai, kurai personas kods nav piešķirts – dzimšanas datumu un ziņas par personu apliecinošu dokumentu (veids, numurs, izdošanas datums, derīguma termiņš, izdevējvalsts nosaukums);

10.3. e-pasta adresi;

11.4. tālruņa numuru.

12. Civilās aviācijas aģentūrai deleģēto funkciju un uzdevumu veikšanai reģistrā var iekļaut citu nepieciešamo informāciju, izņemot personas datus, procesu pilnīgākai atspoguļošanai un sistēmas attiecīgas funkcionalitātes nodrošināšanai.

13. Šo noteikumu 8., 9., 10. un 11.punktā minēto informāciju reģistrā iekļauj un aktualizē, nodrošinot šīs informācijas precizitāti un atbilstību normatīvajos aktos noteiktajām prasībām:

13.1. Civilās aviācijas aģentūra, nodrošinot normatīvajos aktos noteikto funkciju un uzdevumu izpildi. Informācija reģistrā iekļauj vai aktualizē nekavējoties, bet ne vēlāk kā divu darba dienu laikā no brīža, kad radies tiesiskais pamats to darīt;

13.2. fiziskās un juridiskās personas informāciju par sevi. Informācija reģistrā iekļauj vai aktualizē nekavējoties, bet ne vēlāk kā trīs darba dienu laikā no brīža, kad kļuvusi aktuāla vai ir radies tiesiskais pamats to darīt.

14. Fiziskās un juridiskās personas, valsts un pašvaldības iestādes, tiesībaizsardzības iestādes un citas normatīvajos aktos noteiktās personas informāciju reģistrā iekļauj, aktualizē vai saņem saskaņā ar vienošanos, kas noslēgta ar Civilās aviācijas aģentūru.

15. Reģistrs tiešsaistes režīmā var nodot datus citām informācijas sistēmām tādā apjomā, kāds nepieciešams konkrētās informācijas sistēmas darbības nodrošināšanai, pamatojoties uz normatīvajiem aktiem un rakstisku vienošanos ar konkrētās valsts informācijas sistēmas pārzini.

**IV Reģistra informācijas glabāšanas un dzēšanas kārtība**

16. Reģistra informācija ir glabājama saskaņā ar normatīvajiem aktiem, kas reglamentē informācijas sistēmās esošo dokumentēto datu arhivēšanu.

17. Informāciju no reģistra dzēš vai anonimizē, ja personas dati vairs nav nepieciešami saistībā ar nolūkiem, kādos tie tika vākti vai citādi apstrādāti, kā arī, ja personas dati ir apstrādāti nelikumīgi, izņemot, ja turpmāku personas datu apstrādi paredz tiesību akti.

**V Noslēguma jautājums**

18. Šo noteikumu 8.3. un 8.5.apakšpunktā un 10.punktā minētā informācija reģistrā tiek iekļauta no 2022.gada 1.janvāra.

Ministru prezidents A. K. Kariņš

Satiksmes ministrs T. Linkaits